text: সাত দিনের মধ্যে সর্বোচ্চ শনাক্ত | Daily PressWatch
  সাত দিনের মধ্যে সর্বোচ্চ শনাক্ত
  গত ২৪ ঘণ্টায় দেশে নতুন করে করোনা শনাক্ত হয়েছেন এক হাজার ৮৪৫ জন। যা গত সাত দিনের মধ্যে সর্বোচ্চ শনাক্ত। এর আগে গত ৫ নভেম্বরে শনাক্ত হন এক হাজার ৮৪২ জন। এ নিয়ে দেশে করোনায় শনাক্ত সংখ্যা সোয়া চার লাখ ছাড়ালো। সরকারি হিসাবে এখন পর্যন্ত মোট শনাক্ত চার লাখ ২৭ হাজার ১৯৮ জন। ২৪ ঘণ্টায় মারা গেছেন ১৩ জন। এ নিয়ে সরকারি হিসাবে করোনায় মোট মারা গেছেন ছয় হাজার ১৪০ জন।
  আজ বৃহস্পতিবার (১২ নভেম্বর) স্বাস্থ্য অধিদফতরের অতিরিক্ত মহাপরিচালক অধ্যাপক ডা. নাসিমা সুলতানা স্বাক্ষরিত করোনা বিষয়ক নিয়মিত সংবাদ বিজ্ঞপ্তিতে এ তথ্য জানানো হয়।
  গত ৮ মার্চ প্রথম করোনা আক্রান্ত রোগী শনাক্ত করার কথা জানায় স্বাস্থ্য অধিদফতর। ২৬ অক্টোবর শনাক্ত সংখ্যা চার লাখ ছাড়ায়।
  বিজ্ঞপ্তিতে বলা হয়, গত ২৪ ঘণ্টায় করোনা থেকে সুস্থ হয়েছেন এক হাজার ৭৩৭ জন। এখন পর্যন্ত করোনা থেকে মোট সুস্থ হয়েছেন তিন লাখ ৪৪ হাজার ৮৬৮ জন।
  দেশে বর্তমানে ১১৫টি পরীক্ষাগারে করোনার নমুনা পরীক্ষা হচ্ছে জানিয়ে অধিদফতর জানায়, গত ২৪ ঘণ্টায় নমুনা সংগ্রহ হয়েছে ১৬ হাজার ৯৬৮টি। গত ২৪ ঘণ্টায় নমুনা পরীক্ষা হয়েছে ১৭ হাজার ১১২টি। এখন পর্যন্ত করোনার নমুনা পরীক্ষা হয়েছে ২৫ লাখ এক হাজার ৮০০টি।
  গত ২৪ ঘণ্টায় করোনাতে শনাক্তের হার ১০ দশমিক ৭৮ শতাংশ এবং এখন পর্যন্ত শনাক্তের হার ১৭ দশমিক শূন্য আট শতাংশ। শনাক্ত বিবেচনায় সুস্থতার হার ৮০ দশমিক ৭৩ শতাংশ এবং মৃত্যু হার এক দশমিক ৪৪ শতাংশ।
  গত ২৪ ঘণ্টায় মারা যাওয়াদের মধ্যে পুরুষ নয় জন এবং নারী চার জন। এখন পর্যন্ত করোনায় চার হাজার চার হাজার ৭২৮ জন পুরুষ এবং এক হাজার ৪১২ জন নারী মারা গেলেন। পুরুষ ৭৭ শতাংশ এবং নারী ২৩ শতাংশ। বয়স বিবেচনায় ২৪ ঘণ্টায় মারা যাওয়াদের মধ্যে ষাটোর্ধ্ব নয় জন এবং বাকিরা সবাই ৫১ থেকে ৬০ বছরের মধ্যে। তারা সবাই হাসপাতালে মারা গেছেন।
  আবার বিভাগ ভিত্তিক বিশ্লেষণে অধিদফতর জানিয়েছে, ১৩ জনের মধ্যে ঢাকা বিভাগে আট জন, রংপুর বিভাগে দুই জন এবং চট্টগ্রাম, রাজশাহী ও সিলেট বিভাগে রয়েছেন একজন করে।
  স্বাস্থ্য অধিদফতর জানায়, গত ২৪ ঘণ্টায় সুস্থ হওয়া এক হাজার ৭৩৭ জনের মধ্যে ঢাকা বিভাগে এক হাজার ২৯৭ জন, চট্টগ্রাম বিভাগে ১৯০ জন, রংপুর বিভাগে ৭২ জন, খুলনা বিভাগে ৭৩ জন, বরিশাল বিভাগে ১৬ জন, রাজশাহী বিভাগে ২৫ জন, সিলেট বিভাগে ৫৫ জন এবং ময়মনসিংহ বিভাগে নয় জন রয়েছেন।
  গত ২৪ ঘণ্টায় কোয়ারেন্টিনে নতুন করে যুক্ত হয়েছেন ৭৮৫ জন এবং ছাড় পেয়েছেন ৮৫৫ জন। এখন পর্যন্ত কোয়ারেন্টিনে যুক্ত হয়েছেন পাঁচ লাখ ৬৩ হাজার ৬৮৫ জন এবং ছাড় পেয়েছেন পাঁচ লাখ ২৪ হাজার ১১১ জন। বর্তমানে কোয়ারেন্টিনে আছেন ৩৯ হাজার ৫৭৪ জন।
  গত ২৪ ঘণ্টায় আইসোলেশনে যুক্ত হয়েছেন ১৭৭ জন, ছাড়া পেয়েছেন ২৩১ জন। এখন পর্যন্ত আইসোলেশনে যুক্ত হয়েছেন ৮৭ হাজার ৯৮৪ জন এবং ছাড়া পেয়েছেন ৭৫ হাজার ৮০৭ জন। বর্তমানে আইসোলেশনে আছেন ১২ হাজার ১৭৭ জন।